CELEX: 52017PC0175
Language: el
Date: 2017-05-12 00:00:00
Title: Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και του Παγκόσμιου Ινστιτούτου Πράσινης Ανάπτυξης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.5.2017
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και του Παγκόσμιου Ινστιτούτου Πράσινης Ανάπτυξης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το Παγκόσμιο Ινστιτούτο Πράσινης Ανάπτυξης (Global Green Growth Institute, GGGI) είναι ένας διεθνής οργανισμός που ιδρύθηκε το 2012 με στόχο την υποστήριξη και την προώθηση της ισχυρής και βιώσιμης οικονομικής ανάπτυξης, χωρίς κοινωνικούς αποκλεισμούς, στις αναπτυσσόμενες χώρες και τις αναδυόμενες οικονομίες. Επιδίωξή του είναι η βελτίωση της ανθεκτικότητας του πλανήτη μέσω της ισχυρής και βιώσιμης πράσινης ανάπτυξης χωρίς κοινωνικούς αποκλεισμούς, και αποστολή του είναι η υποστήριξη της μετάβασης των χωρών σε ένα μοντέλο πράσινης ανάπτυξης μέσω της σχεδίασης και της υλοποίησης στρατηγικών που επιτυγχάνουν ταυτόχρονα τη μείωση της ανέχειας, την άρση των κοινωνικών αποκλεισμών, την περιβαλλοντική βιωσιμότητα και την οικονομική ανάπτυξη.
            
            
               Η συμφωνία UNFCCC του Παρισιού, που υπεγράφη τον Δεκέμβριο του 2015, θα ενισχύσει την παγκόσμια αντίδραση στην απειλή της κλιματικής αλλαγής, καθώς προβλέπει τη συγκράτηση της αύξησης της μέσης θερμοκρασίας του πλανήτη αρκετά κάτω από τους 2 °C σε σχέση με τα προβιομηχανικά επίπεδα και την καταβολή προσπαθειών ώστε η μείωση αυτή να περιοριστεί στους 1,5 °C. Κάθε συμβαλλόμενο μέρος της UNFCCC τηρεί μια εθνικά καθορισμένη συνεισφορά (NDC), όπου περιγράφονται τα μέτρα που σκοπεύει να λάβει προκειμένου να επιτύχει τους στόχους αυτούς. Τα συμβαλλόμενα μέρη συμφώνησαν επίσης πάνω στη σημασία της ανάπτυξης και της μεταφοράς τεχνολογίας με στόχο τη βελτίωση της ανθεκτικότητας στην κλιματική αλλαγή και τον περιορισμό των εκπομπών αερίων του θερμοκηπίου (GHG).
            
            
               Η συμφωνία του Παρισιού απαιτεί εξαιρετικά ενισχυμένες και συνεχείς διεθνείς προσπάθειες εκ μέρους όλων των χωρών προκειμένου να μετριαστούν οι εκπομπές αερίων του θερμοκηπίου στον μεγαλύτερο δυνατό βαθμό και με τον ταχύτερο δυνατό τρόπο. Με τη συμφωνία του Παρισιού αναγνωρίζεται η ανάγκη προσφοράς βοήθειας στις αναπτυσσόμενες χώρες προκειμένου αυτές να καταστρώσουν τα σχέδιά τους σχετικά με την αντιμετώπιση της κλιματικής αλλαγής.
            
            
               Σε αυτό το πλαίσιο, το GGGI αναδεικνύεται εξέχων παράγοντας στην πράσινη ανάπτυξη, σε διεθνές επίπεδο. Μέσω της συμμετοχής της στο GGGI, η Ένωση θα αποκτήσει πρόσβαση σε ένα φόρουμ που θα επεκτείνει την εμβέλεια των διπλωματικών προσπαθειών της προς τις αναπτυσσόμενες και τις αναδυόμενες οικονομίες σε σχέση με την κλιματική αλλαγή, ενώ ταυτόχρονα θα συνεισφέρει την πολύτιμη εμπειρία που έχει αποκτήσει κατά τη χάραξη της ενωσιακής πολιτικής για το κλίμα. Καθώς το GGGI εστιάζει σε ολοκληρωμένες στρατηγικές πράσινης ανάπτυξης, η συμμετοχή αυτή θα βοηθούσε επίσης στην αξιοποίηση των συνεργειών μεταξύ των κλιματικών στόχων και των στόχων βιώσιμης ανάπτυξης, που έχουν υιοθετηθεί στο πλαίσιο του θεματολογίου του 2030 για τη βιώσιμη ανάπτυξη.Προτείνεται η έναρξη διαπραγματεύσεων με το GGGI σχετικά με τη συμμετοχή της ΕΕ ως μέλους, αντί της εναλλακτικής πρότασης για προσχώρηση της Ένωσης στην ιδρυτική συμφωνία του GGGI, καθώς θα πρέπει να διευκρινιστεί το ζήτημα του δικαιώματος ψήφου της ΕΕ ως μελλοντικού μέλους του GGGI προτού η Ένωση καταστεί μέλος αυτού του διεθνούς οργανισμού. 
            
            
               •Συνοχή με ισχύουσες διατάξεις στον τομέα πολιτικής
            
            
               Για να περιοριστεί η αύξηση της θερμοκρασίας αρκετά κάτω από τους 2 °C, η συμφωνία του Παρισιού θα πρέπει να εφαρμοστεί αποτελεσματικά σε πραγματικά παγκόσμιο επίπεδο. Όλες οι χώρες θα πρέπει να αρχίσουν να υλοποιούν τις εθνικά καθορισμένες προθέσεις συνεισφοράς τους. Με τη συμμετοχή της ως μέλος στο GGGI, η Ένωση θα μπορεί:
            
            
               –να ενθαρρύνει τις νυν και τις μελλοντικές χώρες-μέλη του GGGI ώστε να υλοποιήσουν και να αυξήσουν τις εθνικά καθορισμένες συνεισφορές τους στη συμφωνία του Παρισιού, μεταξύ άλλων μέσω της χρήσης ορθών πρακτικών που αναπτύσσονται και εφαρμόζονται στο πλαίσιο της προσέγγισης για την πράσινη ανάπτυξη,
            
            
               –να συνεργαστεί με το GGGI στο πλαίσιο της διπλωματικής στρατηγικής της Ένωσης για το κλίμα, αξιοποιώντας πλήρως τις συνέργειες μεταξύ των κλιματικών στόχων και των στόχων βιώσιμης ανάπτυξης,
            
            
               –να πραγματοποιεί ανταλλαγές βέλτιστων πρακτικών σε επίπεδο πολιτικής και σε επίπεδο εμπειρογνωμόνων, με βάση τη μεγάλη εμπειρία που έχει αποκομίσει κατά τη χάραξη και την εφαρμογή στρατηγικών για το κλίμα.
            
            
               •Συνοχή με άλλες πολιτικές της Ένωσης
            
            
               
                  Με δεδομένη την εστίασή του στην πράσινη και βιώσιμη ανάπτυξη, το έργο του GGGI συνδέεται εμφανώς με περιβαλλοντικά και αναπτυξιακά θέματα αλλά και με πολιτικές ανανεώσιμων πηγών ενέργειας και ενεργειακής αποδοτικότητας.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Το άρθρο 216 της συνθήκης για τη λειτουργία της Ευρωπαϊκής Ένωσης (ΣΛΕΕ) καθορίζει ότι η Ένωση μπορεί να συνάπτει συμφωνίες με διεθνείς οργανισμούς. Το άρθρο 218 θεσπίζει τη διαδικασία που πρέπει να ακολουθείται κατά τη σύναψη συμφωνίας με διεθνή οργανισμό και το άρθρο 218 παράγραφος 3 περιγράφει αναλυτικά τη διαδικασία διορισμού της Επιτροπής ως διαπραγματευτή εκ μέρους της Ένωσης.
            
            
               
                   •
                        Επικουρικότητα (σε περίπτωση μη αποκλειστικής αρμοδιότητας) 
               
            
            
               Η κλιματική αλλαγή αποτελεί διασυνοριακό ζήτημα. Ο συντονισμός των ενεργειών για το κλίμα σε παγκόσμιο και σε ευρωπαϊκό επίπεδο είναι απαραίτητος και η ανάληψη ενεργειών σε επίπεδο Ένωσης είναι αιτιολογημένη με βάση την αρχή της επικουρικότητας. Το άρθρο 191 της ΣΛΕΕ προσδιορίζει τις αρμοδιότητες της Ένωσης στον τομέα του περιβάλλοντος, συμπεριλαμβανομένης της κλιματικής αλλαγής.
            
         
         
            
               Η συμμετοχή της Ένωσης θα επιτρέψει τη διάδοση των γνώσεων και των βέλτιστων πρακτικών του GGGI σε όλα τα κράτη μέλη, και θα επιτρέψει επίσης στην Ένωση να διαδώσει πολιτικά και διπλωματικά μηνύματα σχετικά με την κλιματική αλλαγή όσο το δυνατόν ευρύτερα μεταξύ των διεθνών εταίρων μας.
            
            
               •Αναλογικότητα
            
            
               Η σύσταση για μια απόφαση του Συμβουλίου σχετικά με τη διαπραγμάτευση της συμμετοχής της Ένωσης ως μέλους στο GGGI είναι αναλογική: αποτελεί το ελάχιστο νόμιμο και το απλούστερο βήμα για τη συμμετοχή της Ένωσης.
            
            
               •Επιλογή νομικού μέσου
            
            
               
                  Η έκδοση απόφασης του Συμβουλίου προβλέπεται από το άρθρο 218 παράγραφος 3 της ΣΛΕΕ.
               
               
                   3.
                        ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
               
            
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας 
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου. Ωστόσο, στις 8 Νοεμβρίου 2016 η Επιτροπή δημοσίευσε στον ιστότοπό της για τη βελτίωση της νομοθεσίας (Better Regulation) την πρόθεσή της να ζητήσει από το Συμβούλιο την εξουσιοδότηση να διαπραγματευτεί, εκ μέρους της Ένωσης, τη συμμετοχή της Ένωσης στο GGGI ως μέλους. Δεν ελήφθησαν σχόλια από ενδιαφερόμενα μέρη κατά την περίοδο σχολιασμού, από τις 8 Νοεμβρίου 2016 έως τις 12 Ιανουαρίου 2017.
               
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση επιπτώσεων
            
            
               
                  Δεν συντάχθηκε εκτίμηση επιπτώσεων, καθώς μια απόφαση του Συμβουλίου με την οποία εγκρίνεται η έναρξη διαπραγματεύσεων για τη συμμετοχή της Ένωσης ως μέλους του GGGI δεν συνεπάγεται άμεσες επιπτώσεις στον προϋπολογισμό της Ένωσης, ούτε απαιτεί την ανάληψη ενεργειών εκ μέρους των κρατών μελών.
               
               
                  Ωστόσο, η Επιτροπή εξέτασε το ενδεχόμενο να μην αναλάβει καμία ενέργεια, ως εναλλακτική επιλογή. Η επιλογή αναφοράς καμία ενέργεια συνίστατο σε ένα σενάριο σύμφωνα με το οποίο μόνον ένας μικρός αριθμός χωρών της Ένωσης θα ήταν μέλη του GGGI (έπειτα από την ίδρυση του διεθνούς οργανισμού, το 2012, έχουν γίνει μέλη του η Δανία, το Ηνωμένο Βασίλειο και πιο πρόσφατα η Ουγγαρία). Σε αυτή την περίπτωση, το GGGI πιθανότατα δεν θα επωφελείτο από ολόκληρο το φάσμα της εμπειρίας της Ένωσης πάνω σε θέματα πράσινης ανάπτυξης και ο οργανισμός δεν θα αξιοποιείτο στον μέγιστο δυνατό βαθμό για τους σκοπούς της διπλωματικής στρατηγικής της Ένωσης σχετικά με το κλίμα.
               
               
                  Η προτιμότερη επιλογή, που παρουσιάζεται μέσω της παρούσας πρότασης, είναι η συμμετοχή της Ένωσης ως μέλους του GGGI. Προτείνεται η προσχώρηση ως συμμετέχον μέλος χωρίς οικονομική συνεισφορά (άρθρο 3 του καταστατικού του GGGI). 
               
            
            
               •Καταλληλότητα του κανονιστικού πλαισίου και απλούστευση
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Άνευ αντικειμένου.
               
            
         
         
            
               
                   4.
                        ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
               
               
                  Η συμμετοχή της Ένωσης ως μέλους του GGGI δεν έχει άμεσες επιπτώσεις στον προϋπολογισμό της ΕΕ.
               
            
            
               5.ΛΟΙΠΑ ΣΤΟΙΧΕΙΑ
            
            
               Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Άνευ αντικειμένου: μια πρόταση του Συμβουλίου για τη διαπραγμάτευση της συμμετοχής στο GGGI δεν απαιτεί την ανάληψη καμίας ενέργειας από τα κράτη μέλη.
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου.
               
            
            
               •Αναλυτική επεξήγηση των επιμέρους προβλέψεων της πρότασης
            
            
               Η Επιτροπή συνιστά:
            
            
               –την εξουσιοδότηση της Επιτροπής από το Συμβούλιο για την έναρξη και τη διεξαγωγή διαπραγματεύσεων με στόχο τη συμμετοχή της Ένωσης ως μέλους στο GGGI·
            
            
               –τη διεξαγωγή των εν λόγω διαπραγματεύσεων από την Επιτροπή σε συνεννόηση με την ειδική επιτροπή, σύμφωνα με τις προβλέψεις της ΣΛΕΕ·
            
            
               –την έγκριση, από το Συμβούλιο, των διαπραγματευτικών κατευθυντήριων γραμμών που επισυνάπτονται στην παρούσα σύσταση.
            
            
               Σύσταση για
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και του Παγκόσμιου Ινστιτούτου Πράσινης Ανάπτυξης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως
            
            
               το άρθρο 218 παράγραφοι 3 και 4,
            
            
               Έχοντας υπόψη τη σύσταση της Ευρωπαϊκής Επιτροπής,
            
            
               Εκτιμώντας τα ακόλουθα: 
            
         
         
            
                
            
            
               (1)Επί του παρόντος, μόνον ένας μικρός αριθμός χωρών της Ένωσης είναι μέλη του Παγκόσμιου Ινστιτούτου Πράσινης Ανάπτυξης («GGGI»)
                  1
               . Ως εκ τούτου, το GGGI πιθανότατα δεν ωφελείται από ολόκληρο το φάσμα της εμπειρίας της Ένωσης πάνω σε θέματα πράσινης ανάπτυξης και ο οργανισμός δεν αξιοποιείται στον μέγιστο δυνατό βαθμό για τους σκοπούς της διπλωματικής στρατηγικής της Ένωσης σχετικά με το κλίμα.
            
            
               (2)Η κλιματική αλλαγή αποτελεί διασυνοριακό ζήτημα. Ο συντονισμός των ενεργειών για το κλίμα σε παγκόσμιο και σε ευρωπαϊκό επίπεδο είναι απαραίτητος και η ανάληψη ενεργειών σε επίπεδο Ένωσης είναι αιτιολογημένη σύμφωνα με την αρχή της επικουρικότητας. Το άρθρο 191 της ΣΛΕΕ προσδιορίζει τις αρμοδιότητες της Ένωσης στον τομέα του περιβάλλοντος, συμπεριλαμβανομένης της κλιματικής αλλαγής.
            
            
               (3)Η συμμετοχή της Ένωσης θα επιτρέψει τη διάδοση των γνώσεων και των βέλτιστων πρακτικών του GGGI σε όλα τα κράτη μέλη, και θα επιτρέψει επίσης στην Ένωση να διαδώσει πολιτικά και διπλωματικά μηνύματα σχετικά με την κλιματική αλλαγή όσο το δυνατόν ευρύτερα μεταξύ των διεθνών εταίρων της.
            
            
               (4)
                     Καθώς το GGGI εστιάζει σε ολοκληρωμένες στρατηγικές πράσινης ανάπτυξης, η συμμετοχή της Ένωσης ως μέλους του GGGI θα βοηθούσε επίσης στην αξιοποίηση των συνεργειών μεταξύ των κλιματικών στόχων και των στόχων βιώσιμης ανάπτυξης, που έχουν υιοθετηθεί στο πλαίσιο του θεματολογίου του 2030 για τη βιώσιμη ανάπτυξη. 
            
            
               (5)Συνεπώς, θα πρέπει να εξουσιοδοτηθεί η Επιτροπή να ξεκινήσει διαπραγματεύσεις εκ μέρους της Ευρωπαϊκής Ένωσης με στόχο τη σύναψη συμφωνίας σχετικά με τη συμμετοχή της Ένωσης ως μέλους του GGGI,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η Επιτροπή εξουσιοδοτείται να διαπραγματευτεί, εκ μέρους της Ένωσης, συμφωνία σχετικά με τη συμμετοχή της Ένωσης ως μέλους του Παγκόσμιου Ινστιτούτου Πράσινης Ανάπτυξης.
            
            
               Άρθρο 2
            
            
               Οδηγίες για τη διαπραγμάτευση περιλαμβάνονται στο παράρτημα.
            
            
               Άρθρο 3
            
            
               Οι διαπραγματεύσεις θα διεξαχθούν σε συνεννόηση με [να συμπληρωθεί η ονομασία της ειδικής επιτροπής από το Συμβούλιο].
            
            
               Άρθρο 4
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Έπειτα από την ίδρυση του GGGI ως διεθνούς οργανισμού, το 2012, έχουν γίνει μέλη του η Δανία, το Ηνωμένο Βασίλειο και πιο πρόσφατα η Ουγγαρία.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.5.2017
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            ΠΑΡΑΡΤΗΜΑ
            της σύστασης για
            ΑΠΟΦΑΣΗ ΤΟΥ ΣΥΜΒΟΥΛΙΟΥμε την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και του Παγκόσμιου Ινστιτούτου Πράσινης Ανάπτυξης
            Οδηγίες για τη διαπραγμάτευση συμφωνίας μεταξύ της Ευρωπαϊκής Ένωσης και του Παγκόσμιου Ινστιτούτου Πράσινης Ανάπτυξης σχετικά με τη συμμετοχή της Ένωσης ως μέλους του Παγκόσμιου Ινστιτούτου Πράσινης Ανάπτυξης 
            
               
         
         
            
               ΠΑΡΑΡΤΗΜΑ
               Οδηγίες για τη διαπραγμάτευση συμφωνίας μεταξύ της Ευρωπαϊκής Ένωσης και του Παγκόσμιου Ινστιτούτου Πράσινης Ανάπτυξης σχετικά με τη συμμετοχή της Ένωσης ως μέλους του Παγκόσμιου Ινστιτούτου Πράσινης Ανάπτυξης 
            
            
            
               1.Η Επιτροπή θα επιδιώξει να διασφαλίσει πως κάθε συμφωνία με την οποία η Ένωση καθίσταται μέλος του Παγκόσμιου Ινστιτούτου Πράσινης Ανάπτυξης («GGGI») συνάδει με τη σχετική νομοθεσία της Ένωσης.
            
            
               2.Η Επιτροπή θα διεξαγάγει διαπραγματεύσεις σύμφωνα με τη σχετική ισχύουσα νομοθεσία της Ένωσης ή με τις συμφωνημένες θέσεις της Ένωσης που θα καταρτιστούν ειδικά για τους σκοπούς των διαπραγματεύσεων αυτών από την ειδική επιτροπή αντιπροσώπων των κρατών μελών, που αναφέρεται στο άρθρο 3 της παρούσας απόφασης του Συμβουλίου, ή από το Συμβούλιο.
            
            
               3.Η Επιτροπή θα υποβάλει έκθεση προς το Συμβουλίου σχετικά με την έκβαση των διαπραγματεύσεων και, αν χρειαστεί, σχετικά με προβλήματα που τυχόν θα προκύψουν κατά τις διαπραγματεύσεις.